text: Fido skal aflives
  07 februar 2013 kl. 11.57
  Syd- og Sønderjyllands Politi vil aflive hunden Fido, som i weekenden stak af fra en familie i Rødding. Hunden er en krydsning af blandt andet en Amerikansk staffordshire terrier, som blev forbudt i Danmark i 2010.
  Hunden tilhører Louise Bluhme Sørensen, Rødding. Hun har rejst en større debat på Faceboook om aflivningen. Hundevennerne påstår, at ingen med sikkerhed kan bestemme hundens race.
  Syd- og Sønderjyllands politi henviser til, at politiet telefonisk har fået oplyst fra ejeren, at den er en blanding af den ulovlige kamphund Amerikansk staffordshire terrier og Alaskan malemute. Politiet optog samtalen i en fil.
  Lov om hunde stiller ikke krav om en genetisk artbestemmelse af hunde.
  
  Ejeren har bevisbyrden
  Det er op til ejeren at dokumentere, at hunden ikke er en ulovlig blanding.
  Hvis ejeren ikke kan komme med den dokumentation, skal politiet sørge for, at hunden bliver aflivet.
  Hundeloven blev strammet i 2010, da både mennesker og andre hunde var blevet skambidt af kamphunde.
  Besiddelse og avl af følgende hunde er forbudt:
  Pitbull terrier, Tosa inu, Amerikansk staffordshire terrier, Fila brasileiro, Dogo argentino, Amerikansk bulldog, Boerboel, Kangal, Centralasiatisk ovtcharka, Kaukasisk ovtcharka, Sydrussisk ovtcharka, Tornjak og Sarplaninac.
  Forbuddet omfatter også krydsninger, hvor de forbudte racer indgår.
  
  Samtale med politiet
  Syd- og Sønderjyllands Politi offentliggjorde torsdag eftermiddag en udskrift af samtalen med hundeejeren:
  Politimand:
  Det er fra politiet i Esbjerg. Mit navn er XX.
  Ejer:
  Goddag.
  Politimand:
  Er det XX (ejers navn)
  Ejer:
  Det er det
  Politimand:
  Det er noget værre noget med denne her hund.
  Ejer:
  Ja det det da.
  Politimand:
  Nu får du lige et hug mere.
  Ejer:
  Nå. Uh.
  Politimand:
  Ja, du kan ikke få den før på mandag.
  Ejer:
  Nå, hvorfor?
  Politimand:
  Vi skal først lige have fundet ud af, hvad det er for noget halsbånd, du har sat på den.
  Ejer:
  Jamen det er eh en højttaler.
  Politimand:
  Nå?
  Ejer:
  Øh
  ???.. (Få sekunders personlige informationer vedr. ejer fjernet).
  Politimand:
  Okay.
  Ejer:
  Sådan så den kommer med en lyd ? du ved.
  Politimand:
  Vi skal også have fundet ud af, hvad det er for en hund.
  Ejer:
  Det er en Alaskan malamute.
  Politimand:
  Ja. Det fremgår nemlig ikke af hunderegistret.
  Ejer:
  Fremgår det heller ikke...
  Politimand:
  Nej.
  Ejer:
  Det forstår jeg altså ikke. For da jeg fik ham. Og jeg lavede alle de papirer der, der fik han skrevet alt det der ned.
  Politimand:
  Ja. Men der står kun, at det er en blanding.
  Ejer:
  Øh ? øh det mener jeg ikke.
  Politimand:
  Jo.
  Ejer:
  Jamen, det er øh.
  Politimand:
  Jeg har udskriften af hunderegistret her.
  Ejer:
  Ja.
  Politimand:
  Så du bor i Vejen Kommune nu ikke osse?
  Ejer:
  Jo.
  Politimand:
  Ja, det er noget rod. Vi skal lige have sendt det her papirværk fra Esbjerg til Vejen. Og så vil de om muligt undersøge hunden på mandag. Og så kan du få besked så hurtigt som muligt.
  Ejer:
  Jo men hvorfor skal han undersøges altså?
  Politimand:
  Vi skal se, hvad det er for en hund.
  Ejer:
  Det er en Alaskan malamute blandet med en amstaff.
  Politimand:
  Med en amstaff?
  Ejer:
  Ja
  Politimand:
  Ok. Men det er jo ikke så godt.
  Ejer:
  Nå hvorfor er det så ikke så godt?
  Politimand:
  Nej fordi den er født efter, at loven om forskellige forbudte hunderacer er trådt i kraft.
  Ejer:
  Jamen Alaskan malamute den er ikke?den er ikke. Ja, han er så heller ikke ægte.
  Politimand:
  Nej.
  Ejer: 
  De regler de er så heller ikke?
  Politimand fortæller derefter igen ejeren, at hun ikke foreløbig kan få sin hund udleveret og nogle uklarheder omkring geografien i forhold til, hvor ejers bolig ligger, og hvor hunden blev fundet, bliver afklaret. Herefter sluttes samtalen.
  